open-index/open-wikipedia-markdown huggingface dataset:
Orea interna

La **orea interna** reseta vibras transmeteda par la tre osetas en la orea media - la martel, la inco, e la stribo, en esta ordina - de la timpan a la coclea, en cual los es convertida a un sinial neuronal en la coclea e transmeteda plu tra la nervo vestibulococleal a la serebro. La osetas aida en aumenta la ondas de sona par tan multe como 15 a 20 veses.

A la fini de la stribo es la fenetra oval. Cuando la stribo vibra, la vibras es transmeteda tra la fenetra oval, cual causa move de la fluenta en la coclea. Prosima a la fenetra oval es la fenetra ronda, cual permete ce la fluente en la coclea pote move. La fluente en la coclea moves e puxa la membrana de la fenetra ronda par un grado corespondente a la fenetra oval.

La orea interna es locada en la oso tempal en un caveta complicada nomida la labirinto ososa. Un area sentral nomida la vestibulo conteni du alcovas peti plenida con fluente - la utriculo e  la saculo. Esta lia a la canales semisirculal e la coclea. On ave tre canales semisirculal angulida a 90° de lunlotra cual furni ecuilibria dinamica. La coclea es un organo spiral como un conca cual furni la sensa de oia. Estra strutures crea la labirinto membranosa.

La coclea es composada de tre spasios longa plenida con fluente: la duto vestibulal, la duto cocleal, e la duto timpanal. Selulas capelin encargada con la cambia de ondas mecanical a la stimulas eletrical es presente en la organo de Corti en la coclea. 

La fluente puxa la filetas de la selulas individua; la move de la filetas causa ce la selulas deveni abrida per reseta la endolimfa rica con potasio. Esta causa ce la selula depolari e crea un potensia ativa cual es transmeteda longo la ganglio spiral, cual envia informa tra la parte oreal de la nervo vestibulococleal a la lobo tempal de la serebro.
Desusa intendeda

**Desusa intendeda** es un politica de preconsidera un produida con un vive artifis usosa limitada, afin lo deveni desusada (pd nonmodosa o no plu funsional) pos un serta periodo de tempo. La esplica pos la stratejia es jenera vendes permanente reduinte la tempo entre compras repeteda.
Joan de Capestrano

**Santa Joan de Capestrano** (24 junio 1386 - 23 otobre 1456) ia es un frate fransiscan e prete catolica de la site italian de Capestrano, Abruzzo. Famosa como sermonor, teolojiste e incuisisior, el ia gania per se la nometa "la santa soldato", cuando en 1456 con 70 anios ia gida un crusada contra la Impero Osmanian invador en la aseja de Belgrado con la comandor militar magiar Joan Hunyadi.
Vive simple

**Vive simple** inclui un numero de praticas nonobligante diferente per simpli sua modo de vive. Aceles ta inclui, per esemplo, redui sua posese, jeneral refereda a minimisme, o aumenta sua autonomia. Vive simple pote es distinguida par individuas sasiada con cual los ave en loca de cual los vole. An si astenisme jeneral promove vive simple e  asteni de lusos e favore, no tota la proposores de vive simple es astenores. Vive simple es diferente de aceles ce vive en povria forsada, car lo es un modo de vive libre elejeda.
Sistem lingual global

La **sistem lingual global** es un "model de lias entre grupos lingual". La sosiolojiste nederlandes Abram de Swaan ia developa esta teoria en 2001 en sua libro *Words of the World: The Global Language System* e, seguente el,  "la lias multilingual entre grupos lingual no aveni caososa ma, par contra, lo constitui un rede forte cual lia (direta o nondireta) la ses biliones de abitores de la tera". La sistem lingual global es fundida sur la teoria de sistem mundo per conta la relatas entre la linguas de la mundo e divide los en un ierarcia de cuatro niveles, per dise linguas periferial, sentral, supersentral e hipersentral.

## Piramide de linguas de la mundo

Seguente David Graddol (1997) en sua libro *The Future of English*, la linguas de la mundo composa un "piramide ierarcial", como estas. Nota ce la linguas cual el ia eleje es posible no plu coreta per sua catagoria:
* **Linguas grande**: engles, franses
* **Linguas rejional**: (linguas de la Nasiones Unida con sinia de stela) arabi*, deutx, engles*, espaniol*, franses*, rusce*, xines*.
* **Linguas nasional**: sirca 80 linguas servinte sirca 180 nasiones.
* **Linguas ofisial en un stato nasional (e otra linguas "secur")**: sirca 600 linguas en la mundo.
* **Linguas demotica local**: la resta de la 6 000 linguas.
Biblioteca de Sir Cixote

La **Biblioteca de Sir Cixote** es un biblioteca ideal cual Miguel de Cervantes ia detalia en cuando tre de sua carateres esamina lo en la capitol tre de la parte prima de Sir Cixote de La Manxa.

De la obras consultada e esaminada, sola alga es conservada, en cuando otras es ardeda. La obras salvada coresponde a la ideas e prinsipes de Cervantes.

Esta capitol de la biblioteca es importante en la developa de la carater de Sir Cixote, car lo representa la orijina de sua folia.
Proverbo

Un **proverbo**, seguente la Disionario de Elefen, es *un dise corta e consisa, jeneral usada, cual declara un vera jeneral o ofre consela*.

## Proverbos en lingua franca nova
* Alga es plu bon ca zero
* Astutia vinse fortia
* Bon cor en mal fortuna
* Cada buo ave sua nido
* Cada cosa a sua tempo
* Cada person ave sua metodo
* Ci escava la buco va cade en lo
* Construi casteles en la aira
* Dio aida el ci velia temprana o la avia temprana catura la verme
* Eras es umana
* La comensa es un dui de la completi
* La fortuna aida la corajosas o el ci osa gania)
* La poma no cade distante de la arbor
* Mal corvo, mal ovo
* Manos fria, cor calda
* Multe calculos crea un monte
* No cosa nova su la sol
* No pone tota tua ovos en un sesto
* No pospone a doman lo cual tu pote fa oji
* No tota cual brilia es oro.
* On debe lava privata la vestes susia
* On recolie lo cual on semi
* Parla es de arjento, silentia es de oro
* Plu bon solitar ca mal acompaniada
* Povre como un mus de eglesa
* Tarda es plu bon ca nunca
* Tempo es mone
* Tota vias vade a Roma
* Un lupo con pel de oveta
* Un ovea infetada contamina la manada
* Un pex grande en un stange peti es plu felis ca la inversa

## Lia esterna
* Conversa en cual la Asosia per LFN ia debate sur la proverbos en lingua franca nova
Evanjelio

La **Evanjelio**, orijinal sinifiante la mesaje cristian, ma en la sentenio 2 lo ia comensa es usada per refere a la libros en cual la mesaje ia es enviada. La cuatro evanjelios canonal (Mateo, Marco, Lucas e Joan) ia es scriveda entre la anios 70 e 100 ec e es la fonte xef de informa sur la vive de Jesus.
Dona a Cesar

**"Dona a Sesar la cosas cual es de Sesar"** es un frase bon conoseda de la Atesta Nova de cristianisme. La frase es un leson sur la dona de imposta e la valua de mone, comparada con ateni la rena de sielo.

**Mateo 22:36 a 22:40**
Oio de un ago

"Lo es plu fasil ce un camel ta vade tra un oio de un ago ca un om rica entra a la rena de sielo"' es un sita comun cual veni de un nara de la Testo Nova de la Biblia. Lo espresa la idea ce ricas no es un mesura de merita:

**Mateo 19:13 a 19:24**
Prea de la Senior

La **Prea de la Senior** (ance conoseda como *la Nosa Padre* o, en latina, *la Pater Noster*) es un prea cristian multe respetada cual, seguente la Atesta Nova de la Biblia, Jesus ia ensenia como la modo per prea. Du varias de la prea apare en la evanjelios: un forma longa en la Sermon a la montania en la Evanjelio de Mateo, e un forma plu corta en la Evanjelio de Luca.

Mateo 6:9-13

:Nosa padre, ci es en la sielo,
:Santa es tua nom. 
:Ta ce tua rena veni.
:Ta ce tua vole es fada, 
:su tera como en sielo.
:Dona nosa pan dial a nos oji;
:Pardona nosa ofendes, 
:como nos pardona los ci ofende nos;
:Libri nos de tenta, 
:e salva nos de malia.
:Amen.
Telugu (lingua)

**Telugu** es un de la linguas dravidian parlada en la statos barat Andhra Pradesh, Telangana, e la teritorios de la unia de Puducherry (o Yanam) par la popla telugu, e es un de la 22 linguas ofisial de Barat. On ave ance multe minorias en la statos visina. Lo es la lingua cuatro en la cuantia de parlores nativa en Barat, con sirca sete persento en la conta de abitores, e lingua 15 en la lista de la linguas la plu parlada en la mundo (Ethnologue). 

Seguente la linguiste Bhadriraju Krishnamurti, telugu ia desende de protodravidian, cual ia es parlada sirca la milenia tre aec, posible en la rejion sirca la basin de la Rio Godavari basa. Seguente la linguiste rusce Mihail S. Andronov, telugu ia fende de protodravidian entre 1500 e 1000 aec.

## Fonetica

Parolas en telugu fini plu comun en vocales. En telugu vea, es ia es asoluta; en la lingua moderne, m, n, y, e w pote fini la parola. No tipal per un lingua dravidian, consonantes vosida ia es distinguida an en la forma la plu vea. Parolas emprestada de Sanscrito ia introdui consonantes aspirada e murmurada ance.

Telugu no ave asentua contrastante, e parlores varia a cual los persepi un asentua. La plu pone lo sur la silaba ante la silaba final, o a la silaba final, dependente de la parola e longia de la vocal.

Telugu ave un forma de armonia de vocales, como linguas uralica e linguas turcica, per esemplo, en cual la vocal du en la radises de nomes e ajetivos con du silabas: si la vocal prima es tensa o lax, la vocal du es tal ance. E si la vocal du es abrida (a o a longa), la vocal prima es plu abrida e sentralida. Parolas ave ance vocales en sufisas de infleta cual es armonida con la vocales de la silaba presedente.	

: */æː/ aveni sola en parolas emprestada.

Telugu ave du diftongos: /ai/ ఐ *ai* e /au/ ఔ *au*.

: * La consonantes aspirada e murmurada aveni xef en parolas emprestada, e ance la fricantes estra la s.

## Gramatica

Telugu ave un ordina de parolas sujeto-verbo-ojeto (SOV).

Nomes es infletada per cuantia (singular e plural), seso (mas, fema, e neutra), e caso (nominativa, acusativa, jenetiva, dativa, vocativa, strumental, e locativa). La sufisas es multe coerente.

Per verbos, telugu ave du conjugas nativa, e un plu per parolas emprestada. Los es multe coerente: Si on recorda la prima forma, on pote recorda tota otras.

Verbos es infletada per person, tempo, modo, e aspeta. La persones inclui singular e plural de person un, du, e tre. La tempos inclui presente, pasada, futur, e aoriste (comun la mesma como presente). Telugu ance distingui entre verbos indicante, ipotesal, e comandante, ma usa aidantes per indica ativa e pasiva

La verbos ave la infinitiva (cual pote aseta finis nomal, e alora funsiona como verbos nomin), e partisipios presente, pasada, e aoriste. On ave ance un forma negativa en aoriste e en la comandante.

## Scrive

La scrive per telugu es un abugida composada de 60 simboles - 16 vocales, tre alterantes per vocales, e 41 consonantes. La scrive es derivada de la scrive brahmi, como multe otra linguas de Barat. Lo es scriveda de sinistra a destra e es composada de segues de simboles simple e/o complicada. Vide la alfabeta telugu per plu.
Lingua aidante zonal

Un **lingua aidante zonal (LAZ)** es un lingua aidante internasional desiniada spesial per parlores de un familia de linguas. No como linguas como esperanto e volapük, la LAZ no es intendeda per la comunica global, ma sola per un rejion lingual spesifada. Donce la LAZ sempre es naturin e indendeda xef per es comprendable pasiva.

La plu conoseda LAZ es la linguas panslavica i pangermanica, ma on ave ance alga linguas panromanica. A veses difisil es distingui entre linguas panromanica e linguas aidante internasional, cual es fundida sola sur materia de la linguas romanica (como latino sine flexione, latinesce, interlingua e lingua franca nova) e ance pote servi como linguas panromanica.

La esemplo la plu vea de un lingua aidante zonal es ruski jezik ("rusce") de la prete corvatsce Juraj Križanić, ci ia scrive un gramatica interslavica en la anios 1659-1665.

## Esemplos de linguas aidante zonal
;Linguas panslavica
:Medjusloviansce (Vojtěch Merunka, Jan van Steenbergen e o.)
:Ruski jezik (Juraj Križanić)
:Slovianto (Jan van Steenbergen)
:Slovio (Mark Hučko)
;Linguas pangermanica
:Folkspraak (Jeffrey Henning)
:Frenkisch (David Parke)
:Tutonish (Elias Molee)
;Linguas panromanica
:Latino moderne (David Th. Stark)
:Neolatino (Jordi Cassny Bates)
:Romanica (Josu Lavin)
:Romanid (Zoltán Magyar)
:Romanova (David Crandall e o.)
;Linguas pancelta
:Celltiecc (Duke Keenan e o.)
;Linguas panuralica
:Budinos (Alecsei A. Arzamatov)
;Linguas per Africa
:Afrihili (K.A. Kumi Attobrah)
:Guosa (Alexander Ekhoguosa Igbinéwéká)
Scrive de Rashi

La **scrive de Rashi** es un tipo de leteras per la alfabeta ivri. Lo es nomida per Rashi, un autor de comentas rabial sur la Tanakh (biblio ivri) e la Talmud (comentas sur la tanakh), e es usada xef per primi sua comentas. La tipo (cual no ia es usada par Rashi mesma) es fundida sur un scrive de mano semicorente de la comunia sefardi de la sentenio 15. Lo ia es prendeda como un model par tipografores ivri temprana como Abraham Garton, la familia Soncino e Daniel Bomberg, un primor cristian en Venezia, en sua editas de testos comentada (como la Micraot Gedolot e la Talmud, en cual la comentas par Rashi es importante).

La developa comensante de la tipos de leteras per la primador es comun ancorida en la cultur pre-esistente de manoscritos. En la caso de la primerias ivri, la tradision axcenazi ia domina e leteras cuadrida ia es moldida per biblios e otra obras importante. Testos plu minor, como comentas de rabis, ia es comun primida con un semicorente forma cual ia es normalida como la scrive de Rashi.

A tipo de leteras corespondente ma distinguida ia es usada per primi ides. Lo ia es nomida vaybertaytsh, de ia parolas *vayber* (femes) e *taytsh* (deutx ides), car obras primida en esta tipo ia es xef intededa per lejores fema.
Ivri corente

**Ivri corente** (ivri: כתב עברי רהוט‎ ktav ivri rahut) es un nom per un colie de stilos de scrives par mano per la alfabeta ivri. Ivri moderne, spesial usada nonformal en Israel, es scriveda par mano con un scrive corente cual ia developa en Europa sentral ante la sentenio 13. Lo es ance la forma usada per scrive ides par mano. Lo ia es presededa par solitreo, un scrive corente sefardi, ancora usada per ivri-espaniol e comunias iudi en Africa

Como en tota scrives par mano, ivri corente mostra multe varia individua. La formas en la table a su represente los usada oji. La table es organizada destra a sinistra, como la usa en ivri.

Nota: Formas final es a la lado sinistra de la formas comensante/media.
Scrive corente

**Scrive corente** es cualce stilo de scrive par mano en cual alga leteras es juntada scriveda en un modo fluente, jeneral per la intende de rapidi scrive. Scrive corente formal es jeneral juntada, ma formas casual es comun un combina de juntas e levas de la pen. Anelos es ance usada en alga formas, per permete fasil la juntas.

Esta stilo de scrive es distinguida de la scrive usada en primi, en cual la leteras de un parola no es juntada e tipal plu cuadrida (en alfabetas european, sude asian, ivri, etc). En alga alfabetas, an la forma primida es corente, per esemplo en la scrive arabi e alga scrives de Asia sentral. Ma alga de estas ave ance un forma plu rapida.

La orijinas de la scrives corente es asosiada con la vantajes pratical de scrive rapida sin multe levas de la pen, spesial per aida la scrivor con la limitas de penes de pluma. Los es frajil, fasil danada, e salpica si no usada coreta. Penes de aser ia es plu durante, ma ia ave ance alga limitas. La scrive corente ia aida esta limitas car on no debe leva la pen de la paper tan frecuente.

Oji, multe sistemes de educa en nasiones variosa con linguas cual usa la alfabeta latina es esaminante la posible de elimina la instrui de scrive corente. Los razona ce la tempo en clase ta es plu bon usada per aprende la usa de computadores e la teclador. La debata es alga emosiosa. Un compromete posible es la usa de un scrive corente cual es alga plu simil a scrive enseniada comun en scola prima, como la sistem developada par la "Ministeria de educa de Osteraic" (*Schulschrift*) en 1995 (vide a supra), o la usa ce un scrive normal ma con cualias plu fluente, como lo sujesteda par La "Sindicato nasional de enseniores de scolas prima de Deutxland", e adotada ja par la scolas en Hamburg (*Grundschrift*, ance a supra).

Un sistem nova de Txecia es Comenia, desiniada par Radana Lencova, un artiste grafica, cual pote es introduida a enfantes joven en loca de un scrive normal cual debe es reponeda par un scrive corente plu tarde. En loca, la studiante developa un forma plu fluente cual conveni se mesma.

Vide ance:
:Ivri corente
:Solitreo
:Kurrent
Iudi-espaniol (lingua)

**Iudi-espaniol** (en la scrive ivri: גֿודֿיאו-איספאנייול‎), ance nomida ladino, es un de la linguas romanica derivada de espaniol vea. Orijinal lo ia es parlada en Espania e alora, pos la Proclama de Espulsa (de la iudis de Espania), lo ia sperde tra la teritorias pasada de la Impero Osmanian (la Balcanes, Turcia, Asia sude-ueste, e Africa norde) e ance Frans, Italia, Nederland, Magrib, e la Rena Unida. Aora, lo es parlada xef par minorias sefardi en plu ca 30 nasiones, con la plu de parlores abitante en Israel. An si lo no ave un state ofisial en cualce nasion, lo ia es reconoseda como un lingua de un minoria en Bosnia e Hersegovina, Israel, Frans, e Turcia. Lo es ance reconoseda formal par la Academia Real de Espania.

La cor de la vocabula de iudi-espaniol es espaniol vea, e lo ave multe elementos de tota linguas romanica vea de la penisola iberian: aragones vea, asturleones, catalan vea, galisian-portuges, e mozarabi. La lingua ia es plu ricida par turces osmanian e vocabula semitica de ivri, arami, e arabi, spesial en la campos de relijio, leges, e filosofia, e la plu de sua vocabula nova e moderne ia es adotada tra franses e italian. Plu, la lingua es influeda, an si a un grado min, par otra linguas local de la Balcanes, como elinica, balgarsce, e serbo-corvatsce.

Istorial, la scrive de Rashi e sua forma corente solitreo ia es la ortografias xef per scrive iudi-espaniol. Oji, lo es scriveda xef con la alfabeta latina, an si otra alfabetas como la alfabeta ivri e cirilica es ancora usada. Iudi-espaniol es conoseda par multe nomes diferente: *español, judió, jidió, judesmo, sefaradhi,* e *haketia*. En Turcia e en la Impero Osmanian pasada, lo ia es nomida tradisional *iahudice* en turces, pd la lingua iudi. En Israel, parlores de ivri nomi lo la lingua *spanyolit* o *ladino*.

Iudi-espaniol, a un eda la lingua de comersia en la Mar Adriatica, la Balcanes, e Asia sude-ueste, e famosa per sua leteratur rica, spesial en Salonica, es oji su la menasa seria de estingui. La plu de parlores nativa es vea, e la lingua no es transmeteda a sua enfantes o netes per razonas variosa. En alga comunias de sitadanes a stranjer en America latina e otra locas, lo es menasada par la asorbe de la dialeto en espaniol moderne. Ma lo ave un revive minor en comunias sefardi, spesial en musica.

Un esemplo de un canta en iudi-espaniol:
Kurrent

**Kurrent** es un forma vea de scrive corente per deutx (e a veses dansce), fundida sur la scrive corente de la eda medieval tarde. Tra la istoria de sua usa a la parte prima de la sentenio 20, multe leteras ia evolui formas variante. Scrivores deutx ia usa Kurrent, ma ance scrive corente engles, dependente de situa.

"Sütterlin" es un scrive moderne fundida sur Kurrent cual ave leteras simplida e desendentes vertical. Lo ia es developada en 1911 e enseniada en tota scolas deutx como la scrive prima de 1935 a la comensa de janero 1941. Alora, lo ia es sustituida par "deutsche Normalschrift" (scrive deutx normal).
Solitreo

**Solitreo** es un forma corente de la alfabeta ivri. Lo ia es tradisional un scrive sefardi, ma es ance la presedente de la ivri corente moderne axcenazi usada per scrive par mano en Israel moderne e per ides. La du formas difere de lunlotra prima en ce solitreo usa multe plu lias tipografial ca la scrive axcenazi, creatente un stilo plu fluinte cual sembla la alfabeta arabi.

En istoria, solitreo ia es usada en du modos paralel. In iudi-espaniol de la Balcanes e Turcia, lo ia servi como la forma model de scrive par mano, con la scrive de Rashi usada per primi. En comunias sefardi en Magrib e la Levante, lo ia es usada per documentos manuscrital en ivri e la linguas iudi-arabi. An si ambos scrives es nomida solitreo, los es distinguable e lejores cual conose la un tipo pote trova la otra tipo difisil per leje.

Con la declina de iudi-espaniol e la sperde de la sentros de la popla sefardi, esemplos de solitreo ia deveni rara. La dijitali en febrero 2012 de un autobiografia de un mercator iudi de Tesalonici en la Impero Osmanlian (aora Elas) en la sentenio 19 tarde,par eruditas de la universia de Stanford ia furni un recurso nova e de un cualia alta per studiantes de iudi-espaniol e solitreo.
Primador

Un **primador** es un aparata per aplica presa a un surfas con inca cual resta sur un media de primi (como paper o stofa), par esta modo transmetente la inca. Lo ia marca un boni dramatosa de la metodos plu temprana en cual la stofa o paper ia es brosida e frotada repetente per ateni la transmete de inca, e ia aselera la prosede. Tipal usada per testos, la inventa e sperde de la primador ia es un de le avenis la plu influosa en la milenia du.

Johann Gutenberg, un oror par profesa, ia developa, sirca 1439, un sistem de primi par adota tecnicas esistente per la usa par primi. Sua inova la plu importante ia es la developa de matrises de metal moldida par mano, en esta modo produinte un sistem de primi fundida sur tipo movable. Sur moldador de mano ia permete la crea rapida e esata de tipo en cuantias grande. Esta ia redui dramatosa la costa de primi libros e otra documentos, spesial en series corta de primi.

La primador ia sperde en alga decades a plu ca 200 sites en multe nasiones european. Par 1500, la primidores tra Europa ia produi ja plu ca 20 milion volumes. En la sentenio 16, con primadores sperdeda plu distante, la produi ia crese a sirca 150 a 200 copias. La opera de un primador ia deveni sinonimal con la emprende de primi.

En Europa de la Renasa, la ariva de la primador con tipo movable ia introdui un eda de comunica masa, cual ia cambia permane la strutur de sosia. La sirculi relativa nonrestrinjeda de informa e ideas (a veses revoluinte) ia transende bordas, e ia catura la masas en la Reformi e ia menasa la potia de autorias political e relijiosa. La crese acu en alfabetisme ia rompe la monopolia de la elite en educa e aprende e ia coraji la clase media emerjente. Tra Europa, la crese en autoconsensa cultural de sua poplas ia condui a la alti de proto-nasionalisme, e ia aselera la developa de la linguas demotica european, a la costa de la prestijia de latin como un lingua franca. En la sentenio 19, la recambia de la primadores operada par mano par la primadores jirante propulsada par vapor ia permete primi en un grandia industrial.
Alfabetisme

**Alfabetisme** es definada tradisional como la capasia per leje e scrive. La clave a alfabetisme es la developa de leje, comensante con la capasia per comprende parolas parlada e decodiga parolas scriveda e culmina en la comprende profondua du un testo. La developa de leje inclui la consensa de la sona de parla, la motifes de spele, la sinifia de parolas, gramatica e la formi de parolas, tota cual es nesesada per la capasia de leje e comprende cual es lejeda.

Cuando esta capasia es atenida, la lejor pote ateni alfabetisme plen, cual inclui la capasia per aplica analise critical, infere, e sintese de testos primida, per scrive con esatia e coere, e per usa informa e intuis de la testo como la funda de desides informada e pensas creosa. La noncapasia per esta es nomida nonalfabetisme.

UNESCO (la Organiza per Educa, Siensa, e Cultur de la Nasiones Unida) defini alfabetisme como la "capasia per identi, comprende, interpreta, crea, comunica, e computa, usante testos primida e scriveda asosiada con contestos variosa. Alfabetisme envolve un continua de aprende en capasi individuas per ateni sua goles, per developa sua sabe e posibles, e per partisipa plen en sua comunia e la sosia plu vasta."

Datos de alfabetisme ia es publicada par UNESCO mostra ce de 1950, la alfabetisme de adultes mundal ia es creseda par sinco persento cada desenio, de 55.7% en 1950 a 86.2% in 2015. Car la cuantia de popla ia crese tan rapida, la cuantia de persones nonalfabetiste ia crese de 700 milion en 1950 a 878 milion en 1990. Ma la cuantia ia desende a 745 milion en 2015. On debe nota ce esta tendes ia es distante de uniforma tra rejiones de la mundo.

## Referes
Linguas franca

Un **lingua franca** (ance conoseda como un lingua pontin, lingua comun, lingua comersal, lingua aidante, lingua veculin, o lingua liante) es un lingua o dialeto usada per fa ce comunica es posible entre popla ce no comparti un lingua o dialeto nativa, spesial cuando lo es un lingua tre distinguida de ambos de la linguas nativa de la parlores.

Linga francas ia developa tra la mundo tra istoria umana, a veses per razonas comersial, ma ance per razonas cultural, relijiosa, diplomatal, e governal, e como un modo de intercambia informa entre siensistes e otra eruditas de nasionalias diferente. La espresa es prendeda de la lingua franca de la Mediteraneo, un pijin (o creol) usada par mercatores e marinores european en la milenia du. Un lingua internasional, parlada tra la mundo par un cuantia grande de persones, es un lingua cual pote funsiona como un lingua franca global.

An ce la plu de linguas es linguas nativa de un comunia spesifada, un lingua franca es usada estra la bordas de sua comunia orijinal. Per esemplo, engles es la lingua nativa de la Rena Unida, ma lo es usada como un lingua franca en la Pilipinas. Arabi, franses, putong (xines), espaniol, portuges, e rusce, servi un rol simil como lingua francas de industria o educa, tra bordas rejional e nasional.

La usa de linguas franca ia esiste de anticia. La prima esemplo, ante elinica e latina, ia es arami. Latina e elinica ia es linguas franca de la Impero Roman e la cultur elenica. Arami ia rest la lingua comun per un parte grande de Asia sude-ueste tra multe imperos.

En alga nasiones, la lingua franca es ance un lingua nasional. Indonesian ia ave esta rol en Indonesia, an si djava ave plu parlores nativa. An tal, Indonesian es la sola lingua ofisial e es parlada tra la nasion. Simil, farsi es ambos la lingua franca de Iran e sua lingua nasional.

La lingua Hindustani, composada de hindi e urdu, du linguas multe simil ma scriveda cada con sua propre alfabeta, es la lingua franca de Pacistan e India norde, e es un de la linguas ofisial de India, cual la plu de persones aprende con sua lingua nativa (e, comun, engles).

Linguas aidante internasional, como esperanto e lingua franca nova no ia ave un grado grande de adota internasional, e donce no pote es descriveda como lingua francas global susedosa. Ma sua intendes es esata tal.
Folkspraak

**Folkspraak** es un lingua aidante zonal fundida sur la linguas germanica, intendeda per es fasil e rapida aprendable par la parlores de la linguas germanica. 

La projeta ia es inisiada en 1995 par Jeffrey Henning. A la comensa folkspraak ia es un projeta grupal, en cual totas deside democrata. Pos alga anios autores diversa ia comensa crea la sua propre varias de folkspraak e donce ia apare multe "dialetos" variosa con nomes como *folksprák*, *fůlkspræk*, *sprak*, *nordien(isk)*, *[[frenkisch]]* e *middelsprake*, en cual persones presenta la sua ideas sur folkspraak, o plu jeneral sur un lingua pangermanica. Corente la nom *folkspraak* servi como nom komun per esta projetas, ma la crea de un varia ofisial no ia susede nunca.

## Esemplo

Testo de "Tore de Babilon" en un de la dialetos:

**Đe Tôrn av Babe (Genesis 11: 1-9)**

# Đe hêl erđ hadd ên sprâk on' đe gelîk worde
# Als fard đe manne ût đe œst, fande đê en lâgland in đe land av Sjinar on' đê satte niđer sick đâr.
# Đê seggde tô êlkên, "Ja, lât uss make tigelstêne on' brande đêm đurj". On' đê hadde tigelstêne als stên on' terr als mortel.
# On' đê seggde tô êlkên, "Ja, lât uss bûe her en stadd ond en tôrn, đi sîn typp rêk in đe himmel, on' lât uss make en nam for uss, om tô mœge wi nejt wese strœjd over đe hêl erđ."
# On' đe Hêrr kam unden, om tô seje đe stadd on' tôrn, đi bûde đe manne.
# On' đe Hêrr seggde, "Forđat âre đe manne ên folk on' spreke ên sprâk, kunde đê beginne đis, đârfor skall nejts wese unmœglik tô đêm".
# "Ja, lât uss fare unden on' ferwerre đêr sprâk, om tô skulle đê nejt kunne ferstâe êlkên".
# Đann strœjd đe Herr đêm ût đâr over đe hêl erđ, on' đê stoppde tô bûe đe stadd.
# Đârfor is Babel đe nam av him. Forđat ferwerrd đe Hêrr đe sprâk av đe hêl erđ. Ût đâr strœjd đe Hêrr đêm over đe hêl erđ.
Dejeta eletronical

**Dejeta eletronical** descrive la aparatos eletrical o eletronical dejetada. Eletronica usada cual es destinada a reusa, revende, salva, resicli o desprende es ance considerada dejeta eletronical. Trata nonformal de dejeta eletronical en paises en developante pote gida a efetos nosiva per sania umana e contamina ambiental.
Batalia de Wien

La **Batalia de Wien** ia aveni en la Monte Kahlenberg prosima a Wien en 12 setembre 1683 pos cuando la site imperal ia es asejada par la Impero Osmanan per du menses.
Tipo movable

**Tipo movable** es la sistem e tecnolojia de primi e tipografia cual usa partes movable per reprodui la elementos de un documento, plu comun leteras, numeros, sinias de puntua, e otra marcas, e plu comun sur paper.

La primador prima con tipo movable per primi libros de paper ia es fabricada de porselana en Xina sirca 1040 ec en la Dinastia Song Norde par la inventor Bi Sheng (990-1051). Seguente en 1377, la primador prima con tipo movable de metal ia produi la libro Jikji en Corea en la Dinastia Goryeo.

La estende de ambos sistemes de tipo movable ia es, a alga grado, limitada xef a Asia este, an si reportas variosa de la tecnolojia ia es traeda a Europa par misionores cristian, mercatores, e comersiores ci ia reveni a Europa pos labora en Xina per alga anios, e ia influe la developa de tecnolojia de primi en Europa. Alga de esta reportas european medieval es ancora conservada en la arcivos de la Vatican e la Universia de Oxford, entra otras.

Sirca 1450, Johannes Gutenberg ia introdui un primador de tipo movable de metal a Europa, con la inovas en moldi la tipo fundida sur un matris de tipo e moldi de mano. La cuantia peti de leteras nesesada per linguas european ia es un fator importante. Gutenberg ia es la prima per crea sua pesos de tipo de un alia de plombo, stanio, e antinomia, e esta materias resta la model per 550 anios.

Per scrives alfabetal, la prepara de un paje en tipo movable ia es plu rapida e fasil ca primi con blocos de lenio. La pesos ia es plu durante e uniforma, resultante en tipografia e tipos de leteras. La cualia alta e la preso relativa basa de la Biblia de Gutenberg (1455) ia fundi la superioria de tipo movable en Europa e la usa de la primadores ia sperde rapida. La primadores pote es videda como un de la fatores clavin cual coraji la Renasa, e sua efetosia ia resulta en sua sperde tra la mundo.

La inventa de prepara de tipo de metal calda e sua susedentes ia causa la desende de la tipo movable en la sentenio 20.
Tipos de leteras

En tipo movable, un **tipo de letera** refere a la grandia, pesa, e stilo de un colie de leteras e otra sinias. Cada tipo ave un colie de leteras, etc, en un stilo coerente con lunlotra.

En tipografia tradisional e tipografia dijital, la "tipo" refere a la forma de la desinia de la leteras. Tradisional, los es fada de metal (o porsalana, o lenio). Oji, los es un arcivo dijital. En ambos casos, la tipo pote ave cualias variosa:

La **pesa** (lejera o pesosa) de un tipo refere a la spesia de la linias cual composa la leteras, relativa a sua altia. Un tipo pote inclui un colie en multe pesas, de "ultra-lejera" a "estra-spesa"; cuatro a ses pesas no es rara, e algas ave tan multe como 12.

En tipos european, spesial tipos roman, un stilo **apoiada** es usada per asentua alga parolas importante. Esta desinias apoia normal a la destra en sinistra-a-destra scrives. Esta stilos es plu corente ca stilos normal, e sembla plu como scrive corente, a veses usante lias e gania ornas.

Alga tipos ave varias de **largia** de la leteras. Tipos streta es comun nomida compresada, condensada, o streta. La tipos plu larga es comun nomida estendeda, e ambos pote es plu clasida par ajunta "estra-", "ultra-", etc. Ance, alga tipos ave varias de spasios entre la leteras per produi parolas plu compatada.

La plu de tipos de leteras ave colies de leteras **proportial** (pd normal) e **monospasida** (pd en la stilo de un tapador tradisional). 

An si la plu de tipos usa **serifes**, on ave "suprafamilias" cual ave leteras con serifes o sin serifes, con la mesma formas fundal.
Batalia de Poitiers

La **Batalia de Poitiers** ance conoseda como **Batalia de Tours** ia marca la vinse par la fortis franco e burgunda sur Charles Martel contra la invade de la Califia Umanian gidada par Abdul Rahman Al Ghafiqi, governor-jeneral de Al-Andalus. Lo ia aveni en un area entre Poitiers e Tours, sirca la vileta de Moussais-la-Bataille.
Menandro

**Menandro** (*Μένανδρος* en elinica) ia es un dramiste elinica e la representor plu conoseda de la Comedia nova atinan. El ia scrive 108 comedias e ia reseta oto veses la premio en la festa de Lenaia.
Benelux

La uni de **Benelux** (nederlandes: Benelux Unie; franses: Union Benelux;luxemburges: Benelux-Unioun) es un uni political e economia de tre statos visina en Europa ueste: Beljia, Nederland, e Luxemburg.  La nom es formida par junta la prima leteras de cada nasion (be-ne-lux), e ia es usada prima per nomi la acorda de imposta de duana, siniada en 1944. Lo es usada aora plu jeneral per refere a la grupo jeografial, economial, e cultural de la tre nasiones.

En 1951, esta nasiones ia junta con Deutxland Ueste, Frans, e Italia per formi la Comunia European de Carbon e Aser, un presedente de la Comunia European Economial e la Uni European de oji.

La instituis major de la Uni es la Comite de Ministros, la Parlamento de Benelux, la Consil de la Uni Economial, e la Secreteria Jeneral de Benelux. La Ofisa de Benelux per Propria Inteletal e la Corte de Justia de Benelux inclui la mesma teritorio ma no es partes de la Uni mesma.

La Secreteria Jeneral de Benelux es locada en Bruxeles. Lo es la colona sentral de dirije de la Uni. Lo manaje la secreteria de la Comite de Ministros, le Consil de la Uni Economial, e la comites e colaboradas variosa.
Asembla Baltica

La **Asembla Baltica** es un organiza rejional cual promove coopera intergovernal entre Esti, Latvia, e Lietuva. Lo atenta trova un orienta comun relativa a multe problemes internasional, incluinte problemes economial, political, e cultural. La desides de la Asembla es un caso de consela, no comanda.

La Asembla es finansiada par la tre governas. La linguas ofisial de la Asembla Baltica es esti, latvisce, e lietuvisce. La xeferia e secreteria de la organiza es locada en Riga, Latvia.

Esti, Latvia, e Lietuva ia es nasiones autonom de 1918 pos la cade de la Impero Rusce. En la comensa de Gera Mundal 1, su la Trata de Ribbentrop-Molotov, los ia es nonlegal juntada par la Uni Soviet en 1940, cual continua per 50 anios.

Su Mihail Gorbatxov, la xef final de la Uni Soviet, la politicas de *[[glasnost]]* e *[[perestroica]]* ia resulta en la restora de autonomia entre 1990 e 1991. La Uni Soviet mesma ia reconose la autonomia de la nasiones a 6 setembre 1991 ante sua disolve plu tarde de acel anio. La prima susede de la Asembla Baltica ia es la retira de soldatos rusce de la tre nasiones.
Consilio Nordica

La **Consilio Nordica** es la corpo ofisial per coopera interparlamental formal entre la nasiones nordica. Formida en 1952, lo ave 87 representores de Danmarc, Suomi, Island, Noria, e Sveria, e ance de la areas autonom de la Isolas Faro, Calalitnunat (Gronland), e la Isolas Aland. La representores es membros de parlamentos en sua propre nasiones o areas, e es elejeda par acel parlamentos. La Consilio asembla cada anio en otobre o novembre e comun ave un asembla plu cada anio con un tema spesial.

En 1971, la Consilio Nordica de Ministros, un foro intergovernal, ia es instituida per completa la Consilio. La linguas ofisial de ambos es dansce, norsce, e svensce, cual composa la lingua prima de sirca 80% de la rejion e es aprendeda como un lingua du par la 20% restante. La prosegues de la consilios es ance furnida en la otra linguas de la membros-nastiones.

La Consilio Nordica e la Consilio Nordica de Ministros es envolveda en formas variosa de coopera con areas visina, per esemplo la Asembla Baltica e Benelux, e ance Rusia e Schleswig-Holstein. Los ave sua xeferia enKobenhavn, Danmarc, con locas en cada nasion e multe ofiserias en nasiones visina.
Schleswig-Holstein

**Schleswig-Holstein** (pronunsiada "xlesvih holxtain", [ˈʃleːsvɪç ˈhɔlʃtaɪn]) es la stato la plu norde de la 16 statos de Deutxland, composada de la plu parte de Holstein e la parte sude de Schleswig. La site capital es Kiel; otra sites importante es Lübeck e Flensburg. Schleswig norde es aora un parte de la Rejion de Danmarc Sude.

La area es nomida *Slesvig-Holsten* en dansce, *Sleswig-Holsteen* en platdeutx, e *Slaswik-Holstiinj* en frisce. La nom "Holstein" deriva de la sason vea *Hosteta Land* ("bosca pais"). Orijinal, lo refere a la tribu sason sentral norde de la Rio Elbe. La nom *Schleswig* deriva de la site con la mesma nom, e la nom de la site deriva de la baieta *Schlei* en la este e *vik* (norsce per baieta o colonia en sason vea).

Pos la Geras de Napoleon, la popla de Holstein e Schleswig sude ia vole uni con la Deutxland, alora dominada par Prusen. Ance, la popla de Schleswig norde ia vole uni con Danmarc. La disputa es a veses nomida la Demanda de Schleswig-Holstein. Esta disputa ia resulta en la Gera Prima de Schleswig (1848–51), cual ia fini en la vinse par Danmarc a Idstedt.

Cuando Danmarc ia atenta trae Schleswig su la constitui dansce en 1863, lo ia provoca Otto von Bismarck a declara gera a Danmarc, cual resulta en la Gera Du de Schleswig, la defeta de Danmarc, e sua perde de Schleswig, Holstein, e Lauenburg.

Seguente la defeta de Deutxland en Gera Mundal 1, la potias aliada ia organiza un vota direta en Schleswig norde e sentral, cual ia resulta en la divide de la rejion entre Danmarc (Schleswig norde) e Deutxland (Schleswig sude e Holstein), la situa oji.
Romanid

**Romanid** es un lingua aidante zonal fundida sur la linguas romanica, creada par la linguiste magiar Zoltán Magyar, ci ia publica la varia prima en maio 1956, un varia alterada en desembre 1957 e un manual con un gramatica corta en la anio 1984. Esta es pico simplida en compara a la varias plu vea. 

La lingua es fundida sur la parolas e termas la plu komun en franses, italian, espaniol e portuges. De esta punto de vista romanid es simil a linguas como lingua franca nova e interlingua. Seguente la jornal rusce Trud romanid have un structura, cual es "plu simple e plu fasil a aprende ca esperanto, difusa vasta tra la anios pasada".

Seguente la conta de abitores en Magiar en 2001, des persones parla romanid, pos esperanto la resulta la plu alta per un lingua construida.

## Esemplo
*(varia 1957)* Moy lingva project nominad Romanid fu publicad ja in may de pasad ano cam scientific studium in hungar lingva...
*(varia 1984)* Mi lingua project nominat Romanid esed publicat ja in may de pasat an cam scientific studio in hungar lingua...

## Referes


## Leteratur
* Zoltán Magyar. *A Romanid nyelv rövid nyelvtana*. Debrecen, 1958.
* Zoltán Magyar, "Mi az interlingvisztika? (A nemzetközi világnyelvekről)". En: *Alföld*, n 8, 1965.
* Zoltán Magyar, *Romanid. Tájékoztató és társalgási könyv*, Kossuth Lajos Tudományegyetem, Debrecen, 1984 (ISBN 963 471 337 8).
* Zsuzsa Varga-Haszonits, "Romanid". In: István Fodor, *A világ nyelvei*. Akadémiai Kiadó, Budapest, 1999 (ISBN 963 05 7597 3), p 1222–1223.

## Lias esterna
* Romanid Documentations Project
Eda de Bronze

La **eda de bronze** es un periodo istorial marcada par la usa de bronze, e par protoscrives en alga areas, e otra marcas de sivilia urban. La eda de bronze es la periodo prinsipe du de la scema de tre edas - petra, bronze - fero - como proposada par Christian Jurgensen Thomsen, per clasi e studia sosias antica.

Un sivilia antica es definada como en la eda de bronze o par produi bronze e fonde sua propre cupre e alia con stanio, arsenico, o otra metales, o par intercambia per bronze de otra areas de produi. Bronze mesma es plu dura e durante ca otra metales otenable a la periodo, permetente ce la sivilias con bronze per gania un vantaje tecnolojial.

Locas de cupre e stanio es rara, mostrada par la fato ce on no ave bronzes con stanio en Asia ueste ante intercambia de bronze ia comensa en la milenia tre aec. Mundal, la eda de bronze ia segue jeneral la periodo neolitica, con la calcolitica servinte como un periodo transversa. An si la eda de fero segue jeneral la eda de bronze, en alga areas (pe Africa susaharan) la eda de fero ia comensa direta pos la neolitica.

Bronze Age cultures differed in their development of the first writing. According to archaeological evidence, cultures in Mesopotamia (cuneiform script) and Egypt (hieroglyphs) developed the earliest viable writing systems.

Cultures de la eda de bronze ia difere en sua developa de scrive. Seguente la evidente arceolojial, cultures en Mesopotamia e Egipte ia developa la sistemes prima - cuneforma en Mesopotamia e hieroglifes en Egipte.

La tecnolojia de la produi de bronze nesesa un grupo de tecnicas. Stanio debe es minada e fondida separada, alora ajuntada a cupre fondida per produi la alia bronze. Esta eda ia es un periodo de usa estendeda de metales e de la developa de redes de intercambia. Un reporta de 2013 ia sujeste ce la bronze de alia de stanio prima es de la milenio sinco aec en Plocnik, Serbia en la culture de Vinca, and si esta cultur no es normal videda como un parte de la eda de bronze.

Per plu detalias, vade a:
*Egipte en la eda de bronze
*Mesopotamia en la eda de bronze
*La colasa en la eda de bronze tarda
*Eda de Bronze en India
*Asia sentral en la eda de bronze
*Eda de Bronze en Xina
*Asia sude-este en la eda de bronze
*Europa en la eda de bronze
*Africa en la eda de bronze
*America en la eda de bronze
Egipte en la eda de bronze

En **Egipte antica, la eda de bronze** ia comensa en la periodo protodinastial (sirca 3150 aec). Seguente direta la uni de Egipte basa e alta es la periodo dinastial temprana e de sua eda de bronze. Lo inclui la dinastias prima de du, estendeda a sirca 2686 aec, o la comensa de la Rena Vea. En la dinastia prima, la capital ia move de Abidos a Memfis con un Egipte unida renada par un dio-re egiptian. Abidos ia resta la pais santa major en la sude. La cualias alta de la sivilia de Egipte antica, como arte, arciteta, e multe aspetas de relijio, ia formi en esta periodo. Memfis en la eda de bronze temprana ia es la site la plu grande de la eda. La Rena Vea es la nom donada a la periodo en la milenio tre aec cuando Egipte ia ateni sua culmina prima de sivilia.

La periodo prima de transita, comun descriveda como un periodo oscur en la istoria de Egipte antica, estende sirca sento anios pos la fini de la Rena Vea de sirca 2181 a 2055 aec. Poca evidentes monumental survive de esta periodo. Ma lo ia es un eda dinamical cuando la rena de Egipte ia es divideda entre du potias competente: Heracleopolis en Egipte basa, e Tebes en Egipte alta. Esta du ta veni ultima en desacorda, con la res de tebes concista la norde, resultante en la reuni de Egipte su sola un re en la parte du de la dinastia 11.

La Rena Media de Egipte ia dura de 2055 a 1650 aec. En esta periodo, la culta funeral de Osiris ia leva per domina la relijio popular de Egipte. La periodo ia ave du fases: la dinastia 11, cual ia rena de Tebes, e la dinastia 12 e 13, sentrida en el-Lisht.

En la periodo du de transita, Egipte antica ia cade en desordina per la ves du, entre la fini de la Rena Media e la comensa de la Rena Nova. Lo es conoseda xef per la rena de la Hicsos, renante en la dinastia 15 e 16. La Hicsos ia apare prima en la dinastia 11, ia comensa sua leva a potia en la dinastia 15, e ia emerje de la transita controlante Avaris e la Delta de la Nilo. A la dinastia 15, los ia rena Egipte basa, e los ia es espulsada a la fini de la dinastia 17.

En la eda de bronze tarde, la Rena Nova de Egipte, ance conoseda como la Impero Egiptian, ia dura de la sentenio 16 a la 11 aec. La Rena Nova ia segue la periodo du de transita e ia es segueda par la period tre de transita. Lo ia es la eda la plu rica e ia marca la culmina de la potia de Egipte. La Rena Nova plu tarde, pe la dinastias 19 e 20 (1292 - 1069 aec) es ance conoseda como la periodo de Rameses, per la 11 faraones cual ave acel nom.
Paestum

**Paestum** ia es un site elinica antica importante en Italia sude. La ruinas de Paestum es famosa par sua tre templos elinica en la ordina dorian, de entre la 600 e la 450 aec, cual es conservada en bon stato. La murones de la site e la amfiteatro es casi intata, como ance la ruas paveda. La loca es abrida a la publica, e on ave un museo nasional moderna a en lo, cual ance conteni ojetos trovada en la site elinica liada de Foce del Sele.
Epica en Roma antica

La **epica en Roma** ave un state diferente de acel cual ia ave en Elas. Si en la eda elinica clasica, la orijina de la epicas homeral es perdeda en tempos lejendal, en Roma, par contra, sua orijina es bon conoseda, sua autores bon definida e la influe elinica, donce stranjer, es determinante. La scrivores ci crea la epicas es, xef, eruditas, ci conose multe ben la poesia elinica en cual no duta en inspira e sur un punto de vista tecnical e sur la tema.

## Tipos
La epica en Roma antica ia es de tre tipos:
* Lejendal:
** Livio Andronico: Odissia
** Vergilio: Eneida
** Valerio Flacco: Argonautica
** Statio: Acileida e Tebaida
** Claudiano: La saisi de Proserpina e la Gigantomacia.
* Semilejendal
** Nevio, *[[Bellum Punicum]]* (*La Gera punica*).
** Silio Italico, *[[Punica (Silius Italicus)|Punica]]* (*La Gera punica*).
** Petronio : un refere a la *Bellum ciuile* en sua novela *[[Satyricon]]*.
* Istorial
** Ennio, la *[[Annales (Ennius)|Annales]]*
** Lucano, la *[[Pharsale (Lucain)|Farsalia]]* (*La Gera interna*).
** Claudiano, *De bello Getico* (*Sur la gera de la getas*).
** Prudence, la *[[Psicomacia]]*